*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Ιουλίου 1981

περί παροχής του δικαιώματος χορηγήσεως ενισχύσεων εκ μέρους του Βασιλείου του Βελγίου στη βιομηχανία λιθανθράκων κατά το 1980

(Το κείμενο στη γαλλική και ολλανδική γλώσσα είναι τα μόνα αυθεντικά)

(81/647/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την απόφαση αριθ. 528/76/ΕΚΑΧ της Επιτροπής της 25ης Φεβρουαρίου 1976 περί του κοινοτικού καθεστώτος παρεμβάσεων των Κρατών μελών στη βιομηχανία λιθανθράκων (1),

τη γνώμη του Συμβουλίου,

Εκτιμώντας ότι:

Ι

Η βελγική κυβέρνηση ανακοίνωσε στην Επιτροπή, σύμφωνα με το άρθρο 2 της αποφάσεως, τα χρηματοδοτικά μέτρα τα οποία προτίθεται να λάβει, αμέσως ή εμμέσως υπέρ της βιομηχανίας λιθανθράκων κατά τη διάρκεια του 1980· ότι από τα μέτρα αυτά δύνανται να εγκριθούν σύμφωνα με την προαναφερθείσα απόφαση οι ακόλουθες ενισχύσεις:

1.2 // // εκ. FB // - ενίσχυση για επενδύσεις: // 450,0 // - ενίσχυση για την κάλυψη των ζημιών των επιχειρήσεων εξορύξεως άνθρακα: // 4 987,2.

Οι ανωτέρω ενισχύσεις πληρούν τους όρους οι οποίοι προβλέπονται από την απόφαση σχετικά με την έγκριση κρατικών μέτρων ενισχύσεως της μορφής αυτής.

Η ενίσχυση στις επενδύσεις, ύψους 450 000 000 FB κατανέμεται ως εξής: 449 800 000 FB για την ανθρακοφόρο λεκάνη Campine και 200 000 FB για την ανθρακοφόρο λεκάνη Sud. Στην ανθρακοφόρο λεκάνη Campine προβλέπονται ειδικές επενδύσεις για τη μονάδα εξορύξεως του Eisden (100 000 000 FB) και το υπόλοιπο, ήτοι 350 000 000 FB, καλύπτει τις αποσβέσεις, προκειμένου η ανθρακοφόρος αυτή λεκάνη να συνεχίσει την τόσο σημαντική για τη βελγική βιομηχανία σιδήρου και χάλυβα, παραγωγή της άνθρακα οπτανθρακοποιήσεως. Στην ανθρακοφόρο λεκάνη Sud, η ενίσχυση επιτρέπει την πραγματοποίηση των αναγκαίων επιδιορθώσεων ώστε να διατηρηθεί η τεχνική ασφάλεια των μονάδων εξορύξεως.

Η βελγική ενίσχυση στις επενδύσεις συμβιβάζεται συνεπώς με τις διατάξεις του άρθρου 7 παράγραφος 2 της αποφάσεως.

Η ενίσχυση για την κάλυψη των ζημιών, ύψους 4 987 200 000 FB παραχωρείται στις δύο ανθρακοφόρες λεκάνες του Βελγίου για διαφορετικούς λόγους. Η ανθρακοκοφόρος λεκάνη Campine λαμβάνει, για την κάλυψη των ζημιών, ποσό ενισχύσεως το οποίο θα της επιτρέψει την εξισορρόπιση σχεδόν των εξόδων προς τα έσοδα. Η σχεδόν πλήρης κάλυψη της διαφοράς μεταξύ εξόδων και εσόδων είναι αναγκαία, δεδομένου ότι η ανθρακοφόρος αυτή λεκάνη πρέπει να εξασφαλίσει, στην βελγική βιομηχανία σιδήρου και χάλυβα, τον εφοδιασμό της σε άνθρακα οπτανθρακοποιήσεως και συνεπώς να συνεχίσει την παραγωγή της.

Ο σκοπός και το ύψος της ενισχύσεως για την κάλυψη των ζημιών της ανθρακοφόρου λεκάνης Campine πληρούν τους όρους του άρθρου 12 παράγραφος 1 εδάφιο 2 και παράγραφος 3 της αποφάσεως.

Αντιθέτως, η νότια ανθρακοφόρος λεκάνη λαμβάνει ενίσχυση για την κάλυψη των ζημιών η οποία καλύπτει μόνο εν μέρει τη διαφορά μεταξύ εξόδων και εσόδων έτσι ώστε , το κλείσιμο της ανθρακοφόρου λεκάνης, το οποίο προβλέπεται για το 1981, να πραγματοποιηθεί με ρυθμό που θα επιτρέψει την αποφυγή σοβαρών διαταραχών στην οικονομική και κοινωνική ζωή, λόγω της επαναπασχολήσεως των απολυθέντων ανθρακωρύχων Το 1980 έκλεισαν στη νότια ανθρακοφόρο λεκάνη μονάδες εξορύξεως και το μέτρο αυτό έπληξε 816 ανθρακωρύχους.

Συνεπώς, η ενίσχυση για την κάλυψη των ζημιών στη νότια ανθρακοφόρο λεκάνη συμβιβάζεται με το άρθρο 12 παράγραφος 1 εδάφιο 1 και παράγραφος 2 της αποφάσεως.

ΙΙ

Για να εξεταστεί κατά πόσο οι προβλεπόμενες ενισχύσεις συμβιβάζονται με την καλή λειτουργία της κοινής αγοράς, απαιτείται, σύμφωνα με το άρθρο 3 παράγραφος 2 της αποφάσεως, να ληφθούν επίσης υπόψη όλα τα άλλα μέτρα υπέρ της τρέχουσας παραγωγής κατά το 1980.

Μ' αυτή τη βάση υπολογισμού, το συνολικό ποσό των προβλεπομένων μέτρων ανέρχεται σε 298 200 000 ECU, δηλ. 47,33 ECU/τ· ότι η ενίσχυση αυτή είναι εξαιρετικά υψηλή σε σχέση με τα άλλα Κράτη μέλη της Κοινότητος.

Όσον αφορά το συμβιβάσιμο των προβλεπομένων ενισχύσεων υπέρ της τρέχουσας παραγωγής, με την καλή λειτουργία της κοινής αγοράς αξίζει να διαπιστωθούν τα ακόλουθα:

- λόγω των σημαντικών αποθεμάτων δεν προέκυψε καμιά δυσκολία στον εφοδιασμό κατά το 1980,

- το κλείσιμο δύο μη αρκετά προσοδοφόρων εγκαταστάσεων οδήγησε στην ορθολογική οργάνωση και τη

συγκέντρωση της εξορύξεως στα ορυχεία που παρουσιάζουν την μεγαλύτερη παραγωγικότητα,

- οι τιμές του άνθρακα οπτανθρακοποιήσεως και του άνθρακα ατμοπαραγωγής δεν οδήγησαν κατά το 1980, στη χορήγηση εμμέσων ενισχύσεων προς τους βιομηχανικούς καταναλωτές άνθρακα.

Είναι συνεπώς δυνατόν να διαπιστωθεί ότι οι προβλεπόμενες για το 1980 ενισχύσεις προς τα βελγικά λιθανθρακωρυχεία συμβιβάζονται με την καλή λειτουργία της κοινής αγοράς.

Η διαπίστωση αυτή ισχύει επίσης αν ληφθούν υπόψη οι ενισχύσεις που καταβάλλονται στις επιχειρήσεις άνθρακα σύμφωνα με την απόφαση 73/287/ΕΚΑΧ.

ΙΙΙ

Δυνάμει του άρθρου 14 παράγραφος 1 της αποφάσεως, η Επιτροπή οφείλει να εξακριβώσει ότι οι εγκριθείσες ενισχύσεις ανταποκρίνονται αποκλειστικά στους σκοπούς που αναφέρονται στα άρθρα 7 μέχρι 12 της εν λόγω αποφάσεως· ότι για το σκοπό αυτό πρέπει να είναι ενημερωμένη, ιδίως όσον αφορά το ποσό και την κατανομή των πληρωμών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το Βασίλειο του Βελγίου δικαιούται να καταβάλει, για το ημερολογιακό έτος 1980, ενισχύσεις ύψους μέχρι 5 437 200 000 FB προς την βελγική βιομηχανία λιθανθράκων.

Το ποσό των 5 437 200 000 FB, το οποίο προβλέπεται για το ημερολογιακό έτος 1980, περιλαμβάνει τις ακόλουθες ενισχύσεις:

1. Χορήγηση ανώτατης ενισχύσεως στις επενδύσεις 450 000 000 FB , εκ των οποίων:

για την ανθρακοφόρο λεκάνη Campine ποσό ύψους μέχρι 449 800 000 FB,

για τη νότια ανθρακοφόρο λεκάνη ποσό ύψους μέχρι 200 000 FB.

2. Χορήγηση ενισχύσεως για την κάλυψη των ζημιών εκμεταλλεύσεως των ορυχείων ύψους μέχρι 4 987 200 000 FB εκ των οποίων:

για την ανθρακοφόρο λεκάνη Campine ποσό ύψους μέχρι 4 029 600 000 FB,

για τη νότια ανθρακοφόρο λεκάνη ποσό ύψους μέχρι 957 600 000 FB.

Άρθρο 2

Η βελγική κυβέρνηση θα διαβιβάσει στην Επιτροπή, το αργότερο μέχρι τις 31 Οκτωβρίου 1981, τις λεπτομέρειες σχετικά με τις ενισχύσεις που χορηγούνται δυνάμει της παρούσας αποφάσεως, και ιδίως το ποσό και την κατανομή των πληρωμών πο υ έχουν πραγματοποιηθεί.

Άρθρο 3

Η παρούσα απόφαση απευθύνεται στο Βασίλειο του Βελγίου.

Έγινε στις Βρυξέλλες, στις 10 Ιουλίου 1981.

Για την 'Επιτροπή

Etienne DAVIGNON

Αντιπρόεδρος

(1) ΕΕ αριθ. L 63 της 11. 3. 1976, σ. 1.